**Arnolds** on suomalainen leipomokahvilaketju, jolla on noin 30 toimipistettä ympäri Suomea. Ensimmäinen toimipiste avattiin vuonna 1991, ja sen jälkeen ketju on laajentunut franchising-periaatteen mukaisesti. Arnoldsin tuotteita myydään Arnolds-kahviloissa, K-Citymarketeissa ja yli 60 ABC-liikeasemalla. Jos laskee yhteen sekä Arnolds-ketjun toimipisteet että Arnoldsin tuotteita myyvät K-Citymarketit ja ABC-asemat, Arnolds on Suomen suurin kahvilaketju kahvilamäärillä mitattuna.

Liikkeen tuotevalikoimaan kuuluu muun muassa erilaisia donitseja, muffineita ja amerikkalaistyylisiä bageleita. 

Vuosittain Arnolds-kahvilat myyvät noin 5 miljoonaa donitsia.

Historia
--------

### 1991–1999

Jussi Laurila perusti Arnoldsin vuonna 1991
yhtiökumppaneidensa kera. Hän oli opiskellut hotelli- ja ravintola-alaa Sveitsissä. Liikeideassa yhdistyivät Laurilan kiinnostus pikaruokaan, franchising-yrityksiin ja donitseihin, joita hän oli syönyt Kaliforniassa 1980-luvun vaihto-oppilasvuosinaan. Ensimmäinen kahvila avattiin lokakuussa Turun Hansakorttelissa. Arnolds-nimi oli ostettu kansainväliseltä suuryritykseltä, joka oli luopunut suunnitelmistaan myydä Arnolds-merkkisiä donitseja.

Keväällä 1992 avattiin kolmas kahvila Zeppelin-kauppakeskuksessa Kempeleessä. Hyvän liikepaikan ansiosta sen myynti oli alusta asti isoa ja se päätettiin myydä yrittäjälle, ensimmäisellä Arnolds-ketjun franchising-yrittäjälle.

1990-luvun lopulla yhtiö oli Ruotsin markkinoilla muutamia vuosia.

### 2000–2019

Arnoldsin tuotteita vuonna 2022
2000-luvun alussa makeiden tuotteiden rinnalle tuotiin bagelit, toastit ja salaatit.

Vuonna 2006 Arnolds-ketjuun kuului 30 kahvilaa 19 paikkakunnalla.

Vuonna 2013 Arnolds laajensi omistajakuntaansa Hartwall Capitalin myötä. Arnolds avasi kaksi kahvilaa Pietariin.

Vuonna 2015 Arnolds luopui Pietarin kahviloistaan Krimin kriisin seurauksena.

Vuonna 2017 ketju uudisti tuotevalikoimaansa vitriinituotteilla ja kertoi haluistaan laajentua Ruotsiin. Japanissa sillä oli yksi kahvila ja muutamia myyntipisteitä.

Vuonna 2018 ketjun liikevaihto oli 15 miljoona euroa.

Tammikuussa 2019 ABC-ketju kertoi alkavansa myydä neljää Arnoldsin suosituinta donitsia ja monidonitsipakkauksia esimerkiksi niille paikkakunnille, joilla ei ollut ollut aiemmin Arnolds-kahvilaa. Arnolds-kahviloita oli 20 paikkakunnalla. Hartwall Capital myi osuutensa yhtiöstä.

### 2020–

Arnoldsin täyttäessä 30 vuotta juhlavuodelle etsittiin uutuusmakuja yleisökilpailulla. Voittajaksi valittiin Banoffee.

Organisaatio
------------

Arnolds-kahvila kauppakeskus Sepässä Jyväskylässä
Arnoldsin emoyhtiö on Hermen Oy. Vuonna 2021 ketjuun kuului 28 kahvilaa, joista 26 kuului yhteensä 20 franchise-yrittäjälle. Vuonna 2019 ketju työllisti noin 250 henkilöä.

Ketju vastaa muun muassa resepteistä, myymälöiden suunnittelusta ja koulutuksesta. Ketju toimii ulkomailla muun muassa Tokiossa.

Vuonna 2021 Arnoldsin tuotteita myytiin 63 ABC-liikeasemalla.

Tuotteet ja markkinat
---------------------

Arnoldsin ensimmäisiä tuotteita olivat donitsit
Donitsimyynnillä aloittaneella Arnoldsilla on valikoimissaan yli kaksikymmentä erilaista donitsia, minkä lisäksi tehdään kausituotteita, esimerkiksi jouluksi. Vuoden vilkkain myyntipäivä on ystävänpäivä. Vuonna 2019 sen suosituimpia donitsimakuja olivat pomada, valkosuklaa, maitosuklaa ja kinuski. Tuotteet paistetaan, täytetään, kuorrutetaan ja koristellaan käsin paikan päällä.  Suklaakuorrutteessa käytetään belgialaista suklaata.

**Tuoteryhmät vuonna 2022:**

|  |  |  |
| --- | --- | --- |
| Makeat tuotteet:* Perinteiset rikkuladonitsit (Originalit)
* Sokerikakkutaikinasta tehdyt minidonitsit (Cake)
* Sydämenmuotoiset donitsit, jotka on täytetty joko hillolla (Jammy) tai vaniljakreemillä (Creme)
* Suklaamuffinssit
* Muut makeat tuotteet, esimerkiksi keksit ja pehmytjäätelö
 | Suolaiset tuotteet:* Bagelit
* Salaatit
* Toastit
* Muut suolaiset tuotteet, esimerkiksi croissantit ja puuro
 | Juomat:* Kahvit ja erikoiskahvit
* Kylmät kahvijuomat
* Fruitiet
* Smoothiet
* Milkshaket
* Teet ja kaakaot
 |

Tunnustuksia
------------

* Vuosina 1999 ja 2011 Suomen Franchising -yhdistys valitsi Arnolds Bakery & Coffee Shopin vuoden franchisingketjuksi.
* Vuonna 2015 Arnolds oli paras arvioitavina olevista kahviloista Taloustutkimuksen tekemässä Pikaruokapaikat ja kahvilat -tutkimuksessa.

Lähteet
-------

1. 1 2 3 4 5 6  Räisänen, Perttu: Suomalainen Arnolds avaa kahviloita Ruotsiin *Kauppalehti*.  14.6.2017. Viitattu 11.10.2022.
2. 1 2 3 4 5 6 7 8 9 10 11 12 13 14  Päivikki Pietarila: Tie nousi pystyyn jo kahdesti – nyt donitsiketju Arnolds yrittää kolmatta kertaa maailmalle *Kauppalehti*. Viitattu 11.10.2022.
3. 1 2 3  Arnold's rantautui Palokan ABC:lle ja muuallekin *Keskisuomalainen*.  29.3.2019. Viitattu 13.10.2022.
4. ↑  Joanna Palmén: Espresso House nousi kahviloiden määrässä ohi Robert’s Coffeen – ketjusta on tulossa se Suomen Starbucks, jota Starbucksista ei tullut *Talouselämä*. Viitattu 14.10.2022.
5. 1 2 3  Jussi toi donitsikulttuurin Yhdysvalloista Suomeen – ajatukselle naurettiin pankissa | Yhteishyvä *yhteishyva.fi*. Viitattu 11.10.2022.
6. 1 2 3  Jussi perusti Arnoldsin 30 vuotta sitten - yksi asia herättää edelleen ihmetystä: "Emme toki ole itse olleet juuri kertomassa tätä ..." *City*.  6.10.2021. Viitattu 11.10.2022.
7. 1 2 3  Anu Välilä teksti / Jori Liimatainen kuva: Lounaspaikka: Donitsikahvilan uusi ilme *ts.fi*.  28.11.2019. Viitattu 11.10.2022.
8. ↑  Heidi Vaalisto: Franchising-ketjujen yrittäjistä kova pula *Ilta-Sanomat*.  8.9.2006. Viitattu 11.10.2022.
9. 1 2 3  Suosikkidonitseja saa kohta koko Suomesta - ABC ottaa myyntiin *www.iltalehti.fi*. Viitattu 11.10.2022.
10. 1 2 3 4  Franchise News - Suomalainen kahvilaketju Arnolds juhlii 30-vuotista taivaltaan *www.franchisenews.fi*. Viitattu 11.10.2022.
11. ↑  Makeat *Arnolds*. Viitattu 11.10.2022.
12. ↑  Suolaiset *Arnolds*. Viitattu 11.10.2022.
13. ↑  Kylmät juomat *Arnolds*. Viitattu 11.10.2022.
14. ↑  Kuumat juomat *Arnolds*. Viitattu 11.10.2022.
15. ↑  Taloussanomat: Arnoldsin donitsit palkittiin vuoden ketjuna *Ilta-Sanomat*.  8.4.2011. Viitattu 11.10.2022.
16. ↑  Taloussanomat: Tämä pikaruokaketju on suomalaisten mielestä paras *Ilta-Sanomat*.  23.12.2015. Viitattu 13.10.2022.

Aiheesta muualla
----------------

* Yrityksen virallinen sivusto